## 

Kratke analize

Oktober 2022

Tina Nenadič

Analiza poslovanja predelovalnih družb v letu 2021

# Povzetek

V kratki analizi proučimo statistične podatke iz bilanc stanja in izkaza poslovnega izida gospodarskih družb v predelovalnih dejavnostih (C), ki so ena največjih dejavnosti slovenskega gospodarstva. Analiza poslovanja in premoženjsko-finančnega položaja predelovalnih družb zajema obdobje po letu 2008, pri čemer smo osredotočeni na rezultate v zadnjem letu oz. letu 2021.

**Po slabšem poslovnem letu 2020, ki je bilo zaznamovano z epidemijo covida-19, so se rezultati poslovanja predelovalnih družb v letu 2021 precej izboljšali. Ob rasti dodane vrednosti in skromnejši okrepitvi zaposlenosti se je produktivnost predelovalnih družb povzpela nad 53.000 EUR. Z okrevanjem tujega povpraševanja so se povečali prihodki od prodaje, znova močneje na trgih izven EU. Petino večji poslovni prihodki so prispevali k močni rasti neto dobička iz poslovanja, ki je bil največji v obdobju od leta 2008. Izboljšali so se tudi finančni rezultati, saj so predelovalne družbe ustvarile precej manjšo neto izgubo iz financiranja kot leto prej. Neto čisti dobiček predelovalnih družb je bil tako največji v opazovanem obdobju, to je po letu 2008. Nekoliko se je povečal delež dolga v virih sredstev, ki pa ostaja manjši kot v obdobju 2008–2014 (obdobje med in neposredno po gospodarsko-finančni krizi).**

# Uvod

Podatke iz bilance stanja in izkaza poslovnega izida gospodarskih družb v predelovalnih dejavnostih, ki jih analiziramo v nadaljevanju, letno objavlja AJPES na podlagi zaključnih računov gospodarskih družb. Ti podatki omogočajo podrobnejšo analizo gibanj v predelovalnih dejavnostih, ki so najbolj izvozno usmerjen del slovenskega gospodarstva, ustvarijo največji del dodane vrednosti gospodarskih družb in zaposlujejo največ zaposlenih med vsemi gospodarskimi družbami.

V analizi nas zanimajo predvsem glavne značilnosti poslovanja in premoženjsko-finančni položaj predelovalnih družb, prav tako pa tudi spremembe v strukturi dejavnosti. Zaradi spremembe Standardne klasifikacije dejavnosti analiziramo obdobje po letu 2008, osredotočeni pa smo na analizo poslovanja v zadnjem letu (2021). Podatki za vsako analizirano leto vključujejo gospodarske družbe, ki so v tistem letu dejansko poslovale. Vse kategorije primerjamo v tekočih cenah.

# Analiza poslovanja slovenskih predelovalnih družb v letu 2021

Gospodarske družbe v predelovalnih dejavnostih so po letu 2020, ki ga je močno zaznamovala epidemija covida-19 in spremljajoči ukrepi za zajezitev širjenja in blaženje posledic, v letu 2021 ustvarjeno dodano vrednost močno povečale; število zaposlenih pa je kljub rasti ostalo manjše kot pred epidemijo. Dodana vrednost, ki se je v letu 2020 ohranila na ravni leta prej[[1]](#footnote-2), se je v letu 2021 močno povečala (za 12,5 %). Najbolj se je povečala v proizvodnji kovin (po močnem padcu v 2020) in drugih raznovrstnih predelovalnih dejavnostih, skrčila pa se je v papirni in farmacevtski industriji ter nadalje v usnjarstvu. Predelovalne družbe so po zmanjšanju v letu prej povečale tudi število zaposlenih (za 2,9 %), ki pa ni doseglo ravni pred epidemijo, kar bi lahko bilo povezano tudi s pomanjkanjem delovne sile[[2]](#footnote-3). V nekaterih nizko tehnološko zahtevnih panogah[[3]](#footnote-4) se je njihovo število zmanjšalo, najbolj nadalje v usnjarstvu, katerega delež v strukturi dejavnosti se tako postopoma zmanjšuje. Ob močnem dvigu dodane vrednosti in skromnejši rasti zaposlenosti je bila dodana vrednost na zaposlenega v predelovalnih družbah v letu 2021 največja v analiziranem obdobju (od leta 2008, ko so na voljo primerljivi podatki). Rast dodane vrednosti na zaposlenega je znova po letu 2017 presegla sicer še vedno nadpovprečno rast stroškov dela na zaposlenega[[4]](#footnote-5), tako da se je delež stroškov dela v dodani vrednosti zmanjšal.

Slika 1: Dodana vrednost na zaposlenega je leta 2021 presegla 53.000 evrov, nadalje so se povečali stroški dela na zaposlenega, delež stroškov dela v dodani vrednosti se je znova po letu 2017 zmanjšal



Vir: AJPES (2022), lastni izračuni.

Slika 2: Dodana vrednost na zaposlenega se je leta 2021 ob precejšnji rasti dodane vrednosti najbolj povečala v nekaterih tehnološko manj zahtevnih panogah



Vir: AJPES (2022), lastni izračuni.

Prihodki od prodaje predelovalnih družb so se povečali za petino, večja rast prodaje na trgih izven EU je v zadnjih treh letih prispevala k nadaljnjemu dvigu izvozne usmerjenosti. V letu 2020 so se prihodki od prodaje na trgih izven EU le nekoliko zmanjšali (za 0,6 %, na trgih EU za 7,0 %), v letu 2021 pa so ob 30-odstotni rasti pomembno prispevali k visoki rasti prodaje v tujini (20-odstotna, na trgih EU 17-odstotna rast). Prodaja na trgih izven EU se je povečala v vseh panogah (z izjemo usnjarstva[[5]](#footnote-6), kjer se tudi skupna prodaja v zadnjem obdobju zmanjšuje). Nekatere pomembnejše najbolj izvozno usmerjene panoge pa so ustvarile manjšo ali podobno prodajo kot leta 2020 na trgih EU: farmacevtska industrija, ki sicer okoli polovico prodaje v tujini ustvari na trgih izven EU[[6]](#footnote-7), in proizvodnja motornih vozil, kjer so nekatera večja podjetja močno povečala prodajo na trgih izven EU.

Slika 3: Predelovalne družbe so v letu 2021 ustvarile največjo prodajo v opazovanem obdobju, znova se je najmočneje povečala prodaja na trgih izven EU



Vir: AJPES (2022), lastni izračuni.

Slika 4: Prihodki od prodaje so se v letu 2021 zaradi manjše prodaje na trgih EU najmanj povečali v visoko tehnološko zahtevnih panogah



Vir: AJPES (2022), lastni izračuni.

Ob petino večjih prihodkih od prodaje, ki predstavljajo največji del poslovnih prihodkov, se je neto dobiček iz poslovanja v letu 2021 povečal za več kot tretjino in bil največji v zadnjih 14 letih. Najbolj se je povečal kovinskim družbam (po močnem skrčenju v letu 2020), usnjarske družbe pa so po neto izgubi v letu 2020 ustvarile neto dobiček iz poslovanja. Nizko tehnološko zahtevne panoge, ki ustvarijo najmanjši del neto dobička iz poslovanja (15,8 % v letu 2021), so k izboljšanju poslovnih rezultatov prispevale najmanj. Poleg skromne rasti v prehrambeni industriji se je neto dobiček iz poslovanja zmanjšal družbam iz papirne industrije in proizvodnje oblačil. Manjši je bil tudi v farmacevtskih družbah (pomembnejša farmacevtska družba je ob manjši prodaji ustvarila manjši neto dobiček iz poslovanja), a je v vseh naštetih ostal večji kot pred letom 2019. Kljub poslabšanju v teh panogah, je bila gospodarnost poslovanja v povprečju vseh predelovalnih družb največja v opazovanem obdobju. Poslovni odhodki so se v povprečju predelovalnih družb povečali malenkost manj kot poslovni prihodki (za 19,1 %, poslovni prihodki za 19,2 %). Največ so k rasti prispevali višji stroški blaga, materiala in storitev (za 23,5 %, predvsem na račun tretjino višje nabavne vrednosti prodanega blaga in materiala), ki predstavljajo okoli tri četrtine poslovnih odhodkov.

Slika 5: Neto dobiček iz poslovanja je bil v letu 2021 največji v opazovanem obdobju, močneje se je izboljšala gospodarnost poslovanja



Vir: AJPES (2022), lastni izračuni.

Slika 6: K rasti neto dobička iz poslovanja so prispevale predvsem srednje nizko in srednje visoko tehnološko zahtevne panoge, najbolj se je neto dobiček iz poslovanja povečal v kovinskih družbah



Vir: AJPES (2022), lastni izračuni.

|  |
| --- |
| Okvir 1: Vpliv stroškov energije na rezultate iz poslovanja predelovalnih družb  V razmerah visokih cen energentov v letih 2022 in 2023 se bo vpliv stroškov energije na poslovne rezultate in gospodarnost poslovanja predelovalnih družb povečal. V letu 2021 se višje cene energentov na svetovnih trgih še niso pokazale na vplivu stroškov energije na poslovne rezultate predelovalnih družb, njihov delež v poslovnih prihodkih je v letu 2021 ostal 2,4-odstoten. V poslovnih odhodkih stroški energije predstavljajo okoli 2,5 %, v stroških blaga, materiala in storitev pa okoli 3,5 %. Njihov delež v stroških je največji v nekaterih tehnološko manj zahtevnih panogah, ki so povečini tudi energetsko intenzivnejše: papirna industrija, proizvodnja nekovinskih mineralnih izdelkov in proizvodnja kovin; manj pa kemična industrija, ki je sicer s stroški energije najbolj obremenjena tehnološko zahtevnejša panoga, in proizvodnja pijač. Ob pričakovani skromni proizvodni aktivnosti v drugi polovici in predvsem konec leta 2022 in v letu 2023 (pod vplivom umirjanja tujega povpraševanja) bodo višje cene energentov oz. višji stroški energije (kljub pričakovani zmanjšani porabi plina in elektrike)[[7]](#footnote-8) negativno vplivali na neto dobiček iz poslovanja (UMAR, 2022).  **Slika: Stroški energije imajo večji vpliv na poslovne rezultate družb v tehnološko manj zahtevnih panogah in v kemični industriji**    Vir: AJPES (2022), lastni izračuni. |

**Tabela 1: Kazalniki poslovanja gospodarskih družb v predelovalnih dejavnostih v izbranih letih**

|  |  |  |  |  |  |  |
| --- | --- | --- | --- | --- | --- | --- |
|  | **2008** | **2010** | **2015** | **2019** | **2020** | **2021** |
| Število gospodarskih družb | 6.676 | 6.906 | 7.879 | 8.234 | 8.369 | 8.470 |
| Število zaposlenih1 | 198.011 | 166.685 | 163.597 | 190.581 | 183.353 | 188.723 |
| Delež zaposlenih v vseh družbah (v %) | 38,8 | 36,0 | 36,8 | 36,7 | 36,0 | 36,1 |
| Delež dodane vrednosti v vseh družbah (v %) | 35,2 | 34,2 | 37,5 | 36,6 | 37,1 | 36,2 |
| Neto2 čisti dobiček/izguba (v mio EUR) | 588,1 | 360,8 | 1.111,9 | 1.532,7 | 1.356,6 | 1.974,5 |
| VELIKOST | | | | | | |
| Sredstva/podjetje (v tisoč EUR) | 3.512 | 3.259 | 2.825 | 3.307 | 3.310 | 3.659 |
| Število zaposlenih/podjetje | 29,7 | 24,1 | 20,8 | 23,1 | 21,9 | 22,3 |
| OPREMLJENOST DELA S SREDSTVI | | | | | | |
| Povprečna sredstva/zaposlenega (v tisoč EUR) | 114 | 132 | 134 | 139 | 149 | 155 |
| GOSPODARNOST | | | | | | |
| Gospodarnost poslovanja | 1,046 | 1,038 | 1,058 | 1,059 | 1,060 | 1,069 |
| DONOSNOST | | | | | | |
| Donosnost sredstev (v %) | 2,60 | 1,63 | 5,06 | 5,78 | 4,96 | 6,75 |
| Donosnost prihodkov (v %) | 2,35 | 1,61 | 4,41 | 4,81 | 4,50 | 5,46 |
| PRODUKTIVNOST | | | | | | |
| Dodana vrednost/zaposlenega (v EUR) | 32.003 | 34.205 | 41.884 | 46.663 | 48.612 | 53.155 |
| STROŠKI DELA | | | | | | |
| Stroški dela/zaposlenega (v EUR) | 20.135 | 21.955 | 25.288 | 29.124 | 30.584 | 32.247 |
| Delež stroškov dela v dodani vrednosti (v %) | 62,9 | 64,2 | 60,4 | 62,4 | 62,9 | 60,7 |
| FINANCIRANJE IN PLAČILNA SPOSOBNOST | | | | | | |
| Delež dolga v virih sredstev (v %) | 57,9 | 57,3 | 50,0 | 47,0 | 45,3 | 46,9 |
| Delež kratk. obveznosti v virih sredstev (v %) | 39,3 | 38,1 | 30,7 | 30,5 | 29,0 | 32,0 |
| Kapitalska pokritost dolg. sredstev (v %) | 76,5 | 78,7 | 92,2 | 100,5 | 106,0 | 109,4 |
| Dolg. pokritost dolg. sredstev in zalog (v %) | 87,3 | 91,6 | 100,2 | 100,5 | 104,5 | 101,4 |
| IZVOZNA USMERJENOST | | | | | | |
| Delež čistih prihodkov od prodaje na tujem trgu (v %) | 62,6 | 64,8 | 69,5 | 71,8 | 72,2 | 72,3 |
| STRUKTURA SREDSTEV | | | | | | |
| Delež dolg. sredstev v sredstvih (v %) | 55,0 | 54,2 | 54,3 | 52,7 | 51,5 | 48,6 |
| Delež strojev in naprav ter druge opreme in naprav v dolgoročnih sredstvih (v %) | 30,1 | 30,4 | 31,0 | 32,2 | 33,0 | 32,3 |

Vir podatkov: AJPES (2022), lastni izračuni.

Opombe: 1 Podatki o številu zaposlenih pomenijo povprečno število zaposlenih na podlagi delovnih ur v obračunskem obdobju in se razlikujejo od podatkov o številu zaposlenih, ki jih objavlja SURS. 2 Razlika med čistim dobičkom in izgubo obračunskega obdobja.

Predelovalne družbe so izboljšale tudi svoje finančne rezultate: neto izguba iz financiranja se je močno zmanjšala, farmacevtske družbe pa so ustvarile velik neto dobiček iz financiranja. Finančni prihodki predelovalnih družb so se povečali za 18 %, finančni odhodki so se v podobni meri zmanjšali. Poleg farmacevtskih družb so se finančni rezultati najbolj izboljšali družbam v proizvodnji kovinskih izdelkov in proizvodnji električnih naprav, ki so močno zmanjšale neto finančno izgubo. K izboljšanju neto finančnega rezultata farmacevtskih družb so ob manjših finančnih prihodkih prispevali predvsem precej manjši finančni odhodki (največ za skoraj 100 % nižji odhodki iz poslovnih obveznosti do družb v skupini), k izboljšanju v proizvodnji kovinskih izdelkov in električnih naprav pa je močneje prispevala močna rast finančnih prihodkov (iz deležev v družbah v skupini in v proizvodnji električnih naprav tudi iz poslovnih terjatev do družb v skupini). Precejšnjo izgubo iz leta 2020 pa so še povečale družbe iz proizvodnje kovin (za okoli petino), saj so se finančni odhodki ob siceršnji rasti finančnih prihodkov nadalje povečali (najbolj odhodki iz poslovnih obveznosti).

Slika 7: Neto finančna izguba predelovalnih družb se je leta 2021 močno zmanjšala in bila skoraj najmanjša v analiziranem obdobju



Vir: AJPES (2022), lastni izračuni.

Slika 8: K zmanjšanju neto izgube iz financiranja so največ prispevali boljši rezultati družb iz farmacevtske industrije, proizvodnje električnih naprav in proizvodnje kovinskih izdelkov



Vir: AJPES (2022), lastni izračuni.

Ob izboljšanju neto rezultata iz poslovanja in financiranja se je neto čisti dobiček predelovalnih družb močno povečal in bil največji po letu 2008. Po skrčenju za skoraj desetino v letu 2020 se je neto čisti dobiček povečal za 42,9 %. Najbolj so svoje rezultate izboljšale družbe v kovinski industriji: po neto čisti izgubi leta 2020 so družbe iz proizvodnje kovin, predvsem zaradi izboljšanja neto poslovnega rezultata, ustvarile neto čisti dobiček, družbe iz proizvodnje kovinskih izdelkov pa so precej izboljšale tako neto poslovni kot finančni rezultat. Manjši pa je bil neto čisti dobiček v papirni industriji, ki je ustvarila manjši neto dobiček iz poslovanja in povečala neto izgubo iz financiranja. Zaradi manjšega neto dobička iz poslovanja se je nekoliko zmanjšal tudi farmacevtskim družbam. Farmacevtske družbe so kljub temu skupaj s kovinskimi družbami ustvarile največji del neto čistega dobička vseh predelovalnih družb, več kot tretjino.

Slika 9: Ob izboljšanju neto finančnega rezultata in največjem dobičku iz poslovanja v analiziranem obdobju je bil leta 2021 tudi neto čisti dobiček predelovalnih družb največji v prikazanem obdobju



Vir: AJPES (2022), lastni izračuni.

Slika 10: K rasti neto čistega dobička so pomembno prispevali boljši rezultati kovinskih družb, rezultate so vidneje izboljšale tudi družbe iz gumarske industrije in srednje visoko tehnološko zahtevnih panog



Vir: AJPES (2022), lastni izračuni.

Delež dolga v virih sredstev se je po nadaljnjem zmanjšanju v letu 2020 v letu 2021 povečal, a je ostal manjši kot v obdobju pred epidemijo. Kapital predelovalnih družb se je še povečal (za 8,8 %), po zmanjšanju v letu 2020 pa so se s ponovnim zagonom gospodarske in investicijske aktivnosti znova povečale obveznosti: dolgoročne za 1,3 %, kratkoročne, ki predstavljajo večji del, pa za 24 %. V povprečju so se bolj povečale finančne (za 31,5 %) kot poslovne kratkoročne obveznosti (za 21,6 %). Delež kratkoročnih obveznosti v virih sredstev se je najbolj povečal v papirni industriji, tako zaradi manjšega kapitala (zmanjšal se je le še v drugih raznovrstnih predelovalnih dejavnostih) kot večjih kratkoročnih obveznosti. Zadolženost teh družb se je tako, ob podobnih dolgoročnih obveznostih, povečala najbolj. Ob manjših tako kratko- kot dolgoročnih obveznostih in skoraj nespremenjem kapitalu pa se je zmanjšala zadolženost v usnjarstvu. Nekoliko se je od leta 2019 zmanjšala tudi zadolženost družb v proizvodnji vozil in plovil, ki skupaj z usnjarstvom in proizvodnjo električnih naprav, kjer se je zadolženost ob večjih obveznostih povečala, ostajajo med najbolj zadolženimi.

Slika 11: Po zmanjševanju v preteklih letih se je zadolženost predelovalnih družb v letu 2021 nekoliko povečala, a ostala razmeroma nizka



Vir: AJPES (2022), lastni izračuni.

Slika 12: Delež kratkoročnih obveznosti v virih sredstev se je najbolj povečal družbam v papirni industriji in proizvodnji IKT opreme, v katerih se je močneje povečal tudi delež dolga v virih sredstev



Vir: AJPES (2022), lastni izračuni.

# Zaključek

Po začasnem poslabšanju pod vplivom epidemije covida-19 v letu 2020 so se rezultati poslovanja predelovalnih družb v letu 2021 ponovno izboljšali. Ob rasti dodane vrednosti in skromnejši okrepitvi zaposlenosti se je produktivnost predelovalnih družb dvignila nad 53.000 evrov. Z okrevanjem tujega povpraševanja so se povečali prihodki od prodaje, znova močneje na trgih izven EU. Na trgih EU so nižjo prodajo ustvarile predvsem nekatere večje in izrazito izvozno usmerjene panoge: družbe v proizvodnji motornih vozil in farmacevtske družbe. Slednje so zaradi nižje prodaje ustvarile tudi manjši neto dobiček iz poslovanja, vendar se je kljub temu neto dobiček iz poslovanja predelovalnih družb močno povečal (najbolj kovinskim družbam) in bil največji v obdobju od leta 2008. Na drugi strani pa so farmacevtske družbe, poleg družb iz proizvodnje električnih naprav in proizvodnje kovinskih izdelkov, pomembno prispevale k izboljšanju finančnih rezultatov predelovalnih družb. Neto izguba iz financiranja, ki se je precej zmanjšala, je bila najnižja po letu 2019. Ob izboljšanju neto poslovnega in finančnega razultata je bil neto čisti dobiček predelovalnih družb najvišji v opazovanem obdobju, od leta 2008 dalje. Po zmanjševanju v preteklih letih pa se je nekoliko povečal delež dolga v virih sredstev, vendar je ostal nižji kot v obdobju 2008–2014. Ob nadaljnji rasti kapitala so se namreč precej povečale kratkoročne obveznosti, zaradi česar se je povečala predvsem zadolženost papirnih družb.

### Literatura in viri

AJPES. (2022). Statistični podatki iz bilance stanja in izkaza poslovnega izida za gospodarske družbe in samostojne podjetnike. Ljubljana: Agencija Republike Slovenije za javnopravne evidence in storitve.

Povšnar, J., Golob Šušteršič, T., Koprivnikar Šušteršič, M., Kovač M. in A. Vidrih. (2020). Analiza poslovanja

slovenskih gospodarskih družb po dejavnostih v letu 2020. UMAR, Delovni zvezek, 1(20). Pridobljeno s https://www.umar.gov.si/fileadmin/user\_upload/publikacije/dz/2022/DZ\_GD\_2020.pdf.

UMAR. (2022). Jesenska napoved 2022. Ljubljana: Urad za makroekonomske analize in razvoj RS.

SURS. (2022). Podatkovna baza. Ljubljana: Statistični urad RS. Pridobljeno s <https://pxweb.stat.si/SiStatData/pxweb/sl/Data/-/1700107S.px>

### Priloga: Opredelitev kazalnikov, uporabljenih v analizi poslovanja gospodarskih družb

KAZALNIKA VELIKOSTI

**Sredstva na podjetje**

001/število podjetij

**Število zaposlenih na podjetje**

188/število podjetij

KAZALNIK OPREMLJENOSTI DELA S SREDSTVI

**Povprečna\* sredstva na zaposlenega**

((0011 + 0010)/2)/188

KAZALNIK GOSPODARNOSTI

**Gospodarnost poslovanja = poslovni prihodki/poslovni odhodki**

(126/127)

KAZALNIKI DONOSNOSTI

**Donosnost sredstev = neto čisti dobiček (izguba) obračunskega obdobja/povprečna\* sredstva**

(186–187)/((0011 + 0010)/2)

**Donosnost prihodkov = neto čisti dobiček (izguba) obračunskega obdobja/celotni prihodki**

(186–187)/(126 + 153 + 178)

**Donosnost kapitala = neto čisti dobiček (izguba) obračunskega obdobja/povprečni\* kapital**

(186–187)/((0561 + 0560)/2)

KAZALNIK PRODUKTIVNOSTI

**Dodana vrednost na zaposlenega**

(126–128–148)/188

KAZALNIKA STROŠKOV DELA

**Stroški dela na zaposlenega**

(139/188)

**Delež stroškov dela v dodani vrednosti**

(139/(126–128–148))

KAZALNIKI FINANCIRANJA IN PLAČILNE SPOSOBNOSTI

**Delež dolga (kratkoročne in dolgoročne finančne ter poslovne obveznosti, rezervacije in pasivne časovne razmejitve) v virih sredstev**

((072 + 075 + 085 + 095)/055)

**Delež kratkoročnih obveznosti (s pasivnimi časovnimi razmejitvami) v virih sredstev**

((085 + 095)/055)

**Kapitalska pokritost dolgoročnih sredstev**

(056/002)

**Dolgoročna pokritost dolgoročnih sredstev in zalog**

(056 + 072 + 075)/(002 + 034)

KAZALNIK IZVOZNE USMERJENOSTI

**Delež čistih prihodkov od prodaje na tujem trgu v celotnih čistih prihodkih od prodaje**

(115 + 118)/110

KAZALNIKA STRUKTURE SREDSTEV

**Delež dolgoročnih sredstev v sredstvih**

(002/001)

**Delež proizvajalnih strojev in naprav ter druge opreme in naprav v dolgoročnih sredstvih**

((013 + 014)/002)

Opombi: Številke v formulah pomenijo ustrezno šifro AOP. \* Pri izračunu povprečne vrednosti sredstev in kapitala se upošteva podatek o vrednosti sredstev/kapitala ob koncu tekočega in ob koncu preteklega leta za družbe, ki so poslovale v tekočem letu.

1. V letu 2020 je bila rast dodane vrednosti komaj pozitivna (0,2 %), pri izračunu brez upoštevanja subvencij pa celo negativna (Povšnar idr., 2020). [↑](#footnote-ref-2)
2. Po podatkih poslovnih tendenc v predelovalnih dejavnostih se je delež podjetij, ki se soočajo s pomanjkanjem (usposobljene) delovne sile, v letu 2021 povečal. V zadnjem četrtletju 2021 je pomanjkanje delovne sile kot omejitveni dejavnik navedlo 20 % anketiranih podjetij, pomanjkanje usposobljene delovne sile pa več kot tretjina (SURS, 2022). [↑](#footnote-ref-3)
3. Na podlagi Eurostatove klasifikacije ločimo štiri skupine panog po tehnološki zahtevnosti: (i) visoko tehnološko zahtevni farmacevtska industrija (C21), proizvodnja IKT opreme (C26), (ii) srednje visoko tehnološko zahtevne kemična industrija (C20), proizvodnja električnih naprav (C27), proizvodnja drugih strojev in naprav (C28), proizvodnja vozil in plovil (C29-30), (iii) srednje nizko tehnološko zahtevne proizvodnja koksa in naftnih derivatov (C19), proizvodnja izdelkov iz gume in plastičnih mas (C22), proizvodnja drugih nekovinskih mineralnih izdelkov (C23), kovinska industrija (C24-25), popravila in montaža strojev in naprav (C33), (iv) nizko tehnološko zahtevne prehrambena industrija (C10-11), proizvodnja tobačnih izdelkov (C12), tekstilna industrija (C13-14), usnjarska industrija (C15), lesna industrija (C16), papirna industrija in tiskarstvo (C17-18), pohištvena industrija in druge raznovrstne predelovalne dejavnosti (C31-32). V nadaljnji analizi ne prikazujemo in analiziramo družb v proizvodnji tobačnih izdelkov ter proizvodnji koksa in naftnih derivatov, ki so v letu 2021 predstavljale le okoli 0,005 % dodane vrednosti in zaposlenosti predelovalnih družb. [↑](#footnote-ref-4)
4. Od leta 2018 se stroški dela na zaposlenega letno povečajo v povprečju za 4,8 %, pred tem so se v obdobju 2008–2017 letno povečevali v povprečju za 3,2 %. [↑](#footnote-ref-5)
5. Na poslovne rezultate usnjarstva ima velik vpliv največje podjetje v panogi, ki je leta 2021 močno zmanjšalo prodajo predvsem na trgih EU. [↑](#footnote-ref-6)
6. Predelovalne družbe v povprečju na trgih EU ustvarijo okoli tri četrtine vseh prihodkov od prodaje v tujini. [↑](#footnote-ref-7)
7. V celotni porabi energije predelovalnih dejavnosti plin v povprečju predstavlja okoli 38 % (SURS, 2020). [↑](#footnote-ref-8)